title: Rozhodnutie predsedníctva z  29. marca 2004 , upravujúce pravidlá uplatňovania nariadenia Európskeho parlamentu a Rady (ES) č. 2004/2003 o predpisoch, ktoré upravujú politické strany na európskej úrovni a o pravidlách ich financovania

text:
               28.6.2006

               SK

               Úradný vestník Európskej únie

               C 150/9

      ROZHODNUTIE PREDSEDNÍCTVA

   z 29. marca 2004 (1),
   upravujúce pravidlá uplatňovania nariadenia Európskeho parlamentu a Rady (ES) č. 2004/2003 o predpisoch, ktoré upravujú politické strany na európskej úrovni a o pravidlách ich financovania
   (2006/C 150/02)
   PREDSEDNÍCTVO,
   so zreteľom na Zmluvu o založení Európskeho spoločenstva, najmä článok 191,
   so zreteľom na nariadenie Európskeho parlamentu a Rady (ES) č. 2004/2003 zo 4. novembra 2003 o predpisoch, ktoré upravujú politické strany na európskej úrovni a o pravidlách ich financovania (2),
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej nariadenie o rozpočtových pravidlách), nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4) (ďalej nariadenie o vykonávacích pravidlách), ako i nariadenie Komisie (ES) č. 643/2005 z 27. apríla 2005, ktorým sa zrušuje nariadenie (ES) č. 2909/2000 o účtovnej správe nefinančného investičného majetku Európskych spoločenstiev (5),
   so zreteľom na čl. 22 ods. 10 Rokovacieho poriadku Európskeho parlamentu,
   vzhľadom na to, že

               (1)

               je potrebné stanoviť podmienky udeľovania a hospodárenia s príspevkami určenými na financovanie politických strán na európskej úrovni,

               (2)

               finančné príspevky pre politické strany na európskej úrovni sa považujú za príspevok v zmysle čl. 108 a nasl. nariadenia o rozpočtových pravidlách,

         ROZHODLO TAKTO
   Článok 1
   Predmet
   Tieto predpisy stanovujú pravidlá uplatňovania nariadenia Európskeho parlamentu a Rady (ES) č. 2004/2003 zo 4. novembra 2003 o predpisoch, ktoré upravujú politické strany na európskej úrovni a o pravidlách ich financovania.
   Článok 1 a
   Na financovanie politických strán na európskej úrovni Predsedníctvo prijme na začiatku každého funkčného obdobia viacročný orientačný finančný rámec založený na referenčných hodnotách týkajúcich sa základnej sumy vyčlenenej pre stranu a doplnkovej sumy podľa počtu poslancov, ktorí sú členmi príslušnej strany. Tento rámec bude pre rozpočtový orgán Európskeho parlamentu základným ukazovateľom v rámci ročného rozpočtového postupu bez toho, aby boli dotknuté právomoci rozpočtového orgánu vyplývajúce zo zmluvy.
   Článok 2
   Výzva na predkladanie návrhov
   Európsky parlament zverejní každoročne pred skončením prvého kalendárneho polroka výzvu na predkladanie návrhov na udelenie príspevkov na financovanie politických strán na európskej úrovni. Vo výzve sa uvedú kritériá výberu, pravidlá financovania Spoločenstva a predpokladaný časový rozvrh výberového konania.
   Ćlánok 3
   Žiadosť o financovanie
   1.   Na účely uplatňovania čl. 4 nariadenia (ES) č. 2004/2003, každá politická strana na európskej úrovni, ktorá si želá získať príspevok zo všeobecného rozpočtu Európskej únie, predloží písomnú žiadosť predsedovi Európskeho parlamentu pred 15. novembrom roka, ktorý predchádza rozpočtovému roku, na ktorý sa príspevok žiada. Podmienky stanovené v čl. 3 nariadenia (ES) č. 2004/2003 musia byť splnené v deň predloženia žiadosti.
   2.   Formulár žiadosti o príspevok tvorí prílohu týchto predpisov (pozri prílohu 1). Je tiež k dispozícii na internetovej stránke Parlamentu.
   3.   Oznámenia v zmysle čl. 4 ods. 3 nariadenia (ES) č. 2004/2003 sa zasielajú predsedovi Európskeho parlamentu.
   Článok 4
   Rozhodnutie o žiadosti o financovanie
   1.   Na návrh generálneho tajomníka predsedníctvo preskúma prípustnosť žiadostí o financovanie na základe kritérií stanovených v čl. 3 a 4 nariadenia (ES) č. 2004/2003. Predsedníctvo, a v rámci prípravy rozhodnutia predsedníctva aj generálny tajomník, môžu vyzvať žiadateľa, aby v stanovenej lehote predložil doplňujúce dokumenty alebo poskytol informácie k dokumentom priloženým k žiadosti.
   2.   Pred 15. februárom roka, ktorý predchádza rozpočtovému roku, na ktorý sa príspevok poskytuje, vydáva predsedníctvo zoznam príjemcov príspevkov a vyčlenené sumy. Ak sa žiadosti o financovanie nevyhovie, uvedie predsedníctvo vo svojom rozhodnutí dôvody zamietnutia žiadosti, najmä z hľadiska kritérií stanovených čl. 3 a 4 nariadenia (ES) č. 2004/2003.
   Predsedníctvo prijíma rozhodnutie na základe preskúmania uvedeného v odseku 1. V rozhodnutí sa zohľadnia všetky zmeny, ku ktorým došlo od predloženia žiadosti a ktoré boli oznámené v súlade s čl. 4 ods. 3 nariadenia (ES) č. 2004/2003, ako aj zmeny, ktoré sú všeobecne známe.
   Ak sa referenčné sumy určené pre žiadateľov odlišujú od súm uvedených v článku 1a v dôsledku zvýšenia počtu strán žiadajúcich o poskytnutie financovania alebo zvýšenia počtu poslancov, ktorí medzičasom vstúpili do takejto strany, generálny tajomník o tom okamžite informuje predsedníctvo, ktoré môže vyzvať predsedu, aby predložil návrh príslušnému výboru na úpravu disponibilných prostriedkov.
   3.   Predseda písomne informuje žiadateľov o opatreniach prijatých v súvislosti s ich žiadosťami. Ak sa žiadosti o financovanie vyhovelo, k oznámeniu sa priloží návrh dohody o poskytnutí príspevku, ktorú má príjemca podpísať. Ak sa žiadosti o financovanie nevyhovelo, v rozhodnutí sa uvedú dôvody predsedníctva na jej zamietnutie. Predsedníctvo informuje žiadateľov, ktorých žiadostiam o financovanie nevyhovelo, do pätnástich kalendárnych dní po tom, ako oboznámilo žiadateľov, ktorých žiadostiam o poskytnutie príspevku vyhovelo.
   Článok 5
   Dohoda o poskytnutí príspevku
   Príspevok poskytnutý politickej strane na európskej úrovni je predmetom písomnej dohody medzi Európskym parlamentom, zastúpeným predsedom alebo jeho zástupcom, a príjemcom príspevku. Text dohody o poskytnutí príspevku je uvedený v prílohe týchto predpisov (pozri prílohu 2). Dohoda musí byť riadne vyplnená a podpísaná obidvomi stranami do tridsiatich dní od rozhodnutia predsedníctva v zmysle článku 4. Po jej podpísaní znenie dohody o poskytnutí príspevku nemožno meniť.
   Článok 6
   Spôsob vyplatenia príspevku
   1.   Ak predsedníctvo nerozhodne inak, politickým stranám na európskej úrovni sa príspevky vyplácajú formou preddavku v jednotnej splátke vo výške 80 % z maximálnej sumy príspevku stanoveného v článku I.3 ods. 2 dohody o poskytnutí príspevku, a to do 15 dní po podpise dohody:
   2.   Zostatok príspevku sa príjemcovi vyplatí po uplynutí obdobia, na ktoré sa príspevok poskytuje, na základe skutočne vynaložených výdavkov príjemcu príspevku na plnenie programu činnosti. Ak celková suma vyplatených splátok presiahne celkovú výšku schváleného príspevku, Európsky parlament požiada o vrátenie neoprávnene vyplatenej sumy.
   3.   Do 15. mája, najneskôr do 30. júna po ukončení rozpočtového roka predloží príjemca príspevku tieto doklady, aby Parlament mohol vyplatiť zostatok príspevku:

               —

               záverečnú správu o plnení programu činnosti;

               —

               záverečné vyúčtovanie o skutočne vynaložených oprávnených výdavkoch v súlade so štruktúrou predbežného rozpočtu;

               —

               celkový prehľad príjmov a výdavkov podľa účtovníctva vedeného príjemcom za obdobie, na ktoré bol príspevok poskytnutý v dohode o poskytnutí príspevku;

               —

               správa o externom audite účtovníctva príjemcu vykonaného nezávislou organizáciou alebo odborníkom oprávneným na kontrolu účtovníctva v súlade s platným vnútroštátnym právom.

         4.   Externý audit má za cieľ potvrdiť, že finančné doklady, ktoré príjemca predložil Parlamentu, zodpovedajú finančným ustanoveniam dohody o poskytnutí príspevku, že vykázané výdavky boli skutočne vynaložené, že prehľad príjmov je konečný, a že boli dodržané podmienky vyplývajúce z čl. 6, 7, 8 a čl. 10 ods. 2 nariadenia (ES) č. 2004/2003.
   5.   Do dvoch mesiacov od doručenia dokladov podľa odseku 3 predsedníctvo na návrh generálneho tajomníka schváli záverečnú správu o plnení programu činnosti a záverečné vyúčtovanie.
   Za účelom schválenia záverečnej správy o plnení programu činnosti a záverečného vyúčtovania môže predsedníctvo vyzvať príjemcu, aby predložil doplňujúce dokumenty alebo poskytol ďalšie informácie. Príjemca je povinný tak urobiť do pätnástich dní od vyzvania.
   Predsedníctvo môže po vypočutí zástupcov dotknutej politickej strany záverečnú správu o plnení programu činnosti a záverečné vyúčtovanie zamietnuť a požiadať o predloženie novej správy o plnení programu činnosti a nového vyúčtovania. Príjemca je povinný predložiť novú správu a nové vyúčtovanie do pätnástich dní od vyzvania.
   Ak sa Parlament k záverečnej správe o plnení programu činnosti a záverečnému vyúčtovaniu písomne nevyjadrí v uvedenej dvojmesačnej lehote, považujú sa tieto za schválené.
   6.   Príjemca príspevku je povinný Parlamentu oznámiť výšku úrokov alebo podobných výhod, ktoré získal na základe preddavku mu vyplateného Parlamentom. Takéto oznámenie je povinný doručiť spolu so žiadosťou o vyplatenie zostatku príspevku, čím sa ukončí postup predbežného financovania. Tieto úroky a výhody môžu byť predmetom výzvy o vrátenie preplatku vydanej generálnym tajomníkom alebo jeho zástupcom.
   Článok 7
   Určenie celkovej výšky príspevku
   1.   Bez ohľadu na informácie získané neskôr na základe kontrol a auditov, predsedníctvo po vypočutí zástupcov dotknutej politickej strany, určí celkovú výšku príspevku na základe už schválených dokladov podľa čl. 6 ods. 3.
   2.   Celková suma vyplatená príjemcovi príspevku Parlamentom nesmie v žiadnom prípade presiahnuť:

               —

               celkovú výšku príspevku podľa čl. I.3 ods. I.3.2 dohody o poskytnutí príspevku,

               —

               75 % skutočne vynaložených oprávnených výdavkov.

         3.   Celková výška príspevku je limitovaná rozdielom medzi príjmami a oprávnenými výdavkami rozpočtu príjemcu príspevku pri plnení programu činnosti a v žiadnom prípade nemá byť v zmysle znenia čl. 165 nariadenia o vykonávacích pravidlách zdrojom zisku príjemcu. Každý preplatok je dôvodom pre náležité skrátenie celkovej výšky príspevku.
   4.   Na základe takto určenej celkovej výšky príspevku a celkovej sumy splátok vyplatených v súlade s dohodou o poskytnutí príspevku predsedníctvo určí výšku dlžného zostatku, ktorá sa má príjemcovi vyplatiť. Ak celková suma vyplatených splátok presiahne celkovú výšku schváleného príspevku, generálny tajomník alebo jeho zástupca vyzve príjemcu, aby vzniknutý preplatok vrátil.
   Článok 8
   Zastavenie platieb a skrátenie príspevku
   Na návrh generálneho tajomníka predsedníctvo zastaví platby a skráti schválenú výšku príspevku a ak to uzná za vhodné, tiež vypovie dohodu o poskytnutí príspevku, a požiada o vrátenie príslušných čiastok, ak:

               a)

               bol príspevok použitý na úhradu výdavkov nepovolených nariadením (ES) č. 2004/2003

               b)

               príjemca nesplnil oznamovaciu povinnosť v zmysle čl. 4 ods. 3 nariadenia (ES) č. 2004/2003,

               c)

               neboli splnené kritériá a dodržané podmienky stanovené čl. 3 a čl. 6 nariadenia (ES) č. 2004/2003

               d)

               nastane jedna z okolností uvedených v čl. 93 a čl. 94 nariadenia o rozpočtových pravidlách.

         Pred prijatím rozhodnutia predsedníctvo umožní príjemcovi príspevku, aby sa ku vzniknutej nezrovnalosti vyjadril.
   Článok 9
   Vrátenie preplatkov
   1.   Ak boli príjemcovi príspevku vyplatené čiastky, na ktoré nemá nárok, alebo ak je možné po ňom žiadať vrátenie preplatku na základe ustanovení dohody o poskytnutí príspevku, príjemca je povinný vrátiť preplatky v lehote a v súlade s podmienkami stanovenými Parlamentom.
   2.   Ak príjemca príspevku nevráti preplatok v Parlamentom stanovenej lehote, Parlament zvýši úhrnnú sumu preplatkov o úroky z omeškania podľa sadzby uvedenej v čl. II.14 ods. 3 dohody o poskytnutí príspevku. Úroky z omeškania sa počítajú za obdobie od prvého dňa nasledujúcom po dni, v ktorom uplynula lehota na vrátenie preplatku, do dňa, v ktorom sa Parlamentu doručí dlžný preplatok, vrátane tohto dňa.
   Článok 10
   Kontrola a audit
   1.   Generálny tajomník vykonáva pravidelné inšpekcie podľa čl. 5 ods. 1 nariadenia (ES) č. 2004/2003.
   2.   Príjemca poskytne všetky podrobné informácie vyžiadané Parlamentom alebo každou externou organizáciou poverenou Parlamentom, aby Parlament mohol riadne preveriť plnenie programu činnosti a ustanovení dohody o poskytnutí príspevku.
   3.   Pre potreby Parlamentu je príjemca povinný uchovávať originály všetkých, najmä účtovných, bankových a daňových dokladov, alebo vo výnimočných a odôvodnených prípadoch ich overené kópie, ktoré sa na dohodu o poskytnutí príspevku vzťahujú počas piatich rokov odo dňa vyplatenia zostatku podľa čl. I.4 dohody o poskytnutí príspevku.
   4.   Príjemca príspevku je povinný umožniť Parlamentu uskutočniť audit o využití prostriedkov z príspevku vykonaný buď priamo zástupcami Parlamentu alebo prostredníctvom inej externej organizácie, ktorú Parlament na tento účel poveril. Takéto audity sa môžu uskutočňovať po celú dobu účinnosti dohody o poskytnutí príspevku až do zaplatenia zostatku, a tiež po dobu piatich rokov odo dňa, v ktorom bol zostatok vyplatený. V prípade potreby môžu výsledky auditu viesť k prijatiu rozhodnutia predsedníctva o výzve na vrátenie preplatkov.
   5.   Každá dohoda o poskytnutí príspevku výslovne udeľuje Európskemu parlamentu a Dvoru audítorov právo vykonať audit u politických strán na európskej úrovni, ktoré sú príjemcami príspevkov zo všeobecného rozpočtu Európskej únie, na základe záznamov uskutočnených na mieste.
   6.   Podľa nariadenia Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (6) môže tento úrad rovnako vykonávať kontroly a inšpekcie na mieste v súlade s postupmi podľa platného práva Spoločenstva na ochranu finančných záujmov Európskych spoločenstiev proti podvodom a ostatným protiprávnym konaniam. V prípade potreby môžu výsledky vyšetrovania OLAFu viesť k prijatiu rozhodnutia predsedníctva o výzve na vrátenie preplatkov.
   Článok 11
   Technická pomoc
   1.   V súlade s rozhodnutím predsedníctva zo 14. marca 2000 o využívaní priestorov Európskeho parlamentu externými užívateľmi, v znení rozhodnutia z 2. júna 2003, môže predsedníctvo na návrh generálneho tajomníka poskytnúť politickým stranám na európskej úrovni technickú pomoc a každý iný druh technickej podpory schválenej neskoršími predpismi. Predsedníctvo môže delegovať niektoré druhy rozhodnutí o poskytnutí technickej pomoci na generálneho tajomníka.
   2.   Každý rok do troch mesiacov po ukončení rozpočtového roka predkladá generálny tajomník predsedníctvu správu, ktorá podrobne popisuje technickú pomoc poskytnutú každej politickej strane na európskej úrovni Európskym parlamentom. Správa sa zverejní na internetovej stránke Parlamentu.
   Článok 12
   Zverejnenie
   Informácie o všetkých príspevkoch politickým stranám na európskej úrovni schválených Parlamentom počas daného rozpočtového roka sa zverejnia na internetovej stránke Európskeho parlamentu počas prvých šiestich mesiacov nasledujúcich po ukončení rozpočtového roka. Tieto informácie uvádzajú:

               —

               meno a adresu príjemcu príspevku,

               —

               účel, na ktorý bol príspevok schválený,

               —

               celková výška príspevku a pomer, ktorým sa financovanie prostredníctvom príspevku podieľa na celkovom rozpočte príjemcu príspevku.

         Článok 13
   Právo na podanie opravného prostriedku
   Proti rozhodnutiam, ktoré boli prijaté podľa týchto predpisov, možno podať opravný prostriedok na Súdnom dvore Európskych spoločenstiev a Súde prvého stupňa Európskych spoločenstiev v súlade s podmienkami stanovenými v dohode o poskytnutí príspevku.
   Článok 14
   Prechodné pravidlá plnenia rozpočtu na rok 2004
   1.   Dátum uvedený v čl. 3 ods. 1 týchto predpisov sa nahrádza dátumom 23. júla 2004 a dátum uvedený v čl. 4 ods. 2 dátumom 16. septembra 2004.
   2.   Odchýlením sa od čl. 6 ods. 1 týchto predpisov sa vyplatí iba jediná splátka vo výške 80 % z najvyššej sumy príspevku podľa čl. I.3 ods. I.3.2 dohody o poskytnutí príspevku do pätnástich dní od jej podpisu.
   Článok 15
   Kontrola predpisov
   Generálny tajomník Európskeho parlamentu predloží predsedníctvu do 30. septembra 2005 správu o uplatňovaní týchto predpisov. V prípade potreby sa v správe uvedú návrhy na ich zmeny a tiež návrhy na zmeny systému financovania politických strán na európskej úrovni podľa nariadenia (ES) č. 2004/2003.
   Článok 16
   Účinnosť
   Tieto predpisy nadobúdajú účinnosť prvým dňom nasledujúcim po ich uverejnení v Úradnom vestníku Európskej únie.

      (1)  Zmenené a doplnené rozhodnutím predsedníctva z 1. februára 2006.

      (2)  Ú. v. EÚ L 297, 15.11.2003, s. 1.

      (3)  Ú. v. ES L 248, 16.9.2002, s. 1.

      (4)  Ú. v. ES L 357, 31.12.2002, s. 1.

      (5)  Ú. v. ES L 336, 30.12.2000, s. 75.

      (6)  Ú. v. ES L 136, 31.5.1999, s. 1.

      PRÍLOHA 1

      PRÍLOHA 2


title: Rozhodnutie Európskeho výboru pre systémové riziká z  21. septembra 2011 o poskytovaní a zbere informácií na účely makroprudenciálneho dohľadu nad finančným systémom v rámci Únie (ESRB/2011/6)

text:
               13.10.2011

               SK

               Úradný vestník Európskej únie

               C 302/3

         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
   z 21. septembra 2011
   o poskytovaní a zbere informácií na účely makroprudenciálneho dohľadu nad finančným systémom v rámci Únie
   (ESRB/2011/6)
   2011/C 302/04
   GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
   so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1), a najmä na jeho článok 3 ods. 2, článok 4 ods. 2 a článok 8 ods. 2 a článok 15,
   so zreteľom na nariadenie Rady (EÚ) č. 1096/2010 zo 17. novembra 2010, ktorým sa Európskej centrálnej banke udeľujú osobitné úlohy týkajúce sa fungovania Európskeho výboru pre systémové riziká (2), a najmä na jeho článok 2 písm. b), článok 5 a článok 6 ods. 4,
   so zreteľom na rozhodnutie Európskeho výboru pre systémové riziká ESRB/2011/1 z 20. januára 2011, ktorým sa prijíma rokovací poriadok Európskeho výboru pre systémové riziká (3), a najmä na jeho článok 28 ods. 1,
   keďže:

               (1)

               Článok 3 ods. 2 nariadenia (EÚ) č. 1092/2010 ustanovuje, že Európsky výbor pre systémové riziká (ESRB) je povinný určovať a/alebo zhromažďovať a analyzovať všetky informácie, ktoré sú významné a potrebné pre makroprudenciálny dohľad nad finančným systémom v rámci Únie za účelom predchádzania alebo zmierňovania systémových rizík pre finančnú stabilitu v Únii, ktoré vyplývajú z vývoja v rámci finančného systému, a to pri zohľadnení makroekonomického vývoja tak, aby sa zabránilo obdobiam rozsiahlych finančných otrasov.

               (2)

               Článok 15 ods. 2 nariadenia (EÚ) č. 1092/2010 ustanovuje, že európske orgány dohľadu (ESA), Európsky systém centrálnych bánk (ESCB), Európska komisia, vnútroštátne orgány dohľadu a národné štatistické orgány sú povinné úzko spolupracovať s ESRB a poskytovať mu všetky informácie potrebné na plnenie jeho úloh v súlade s právnymi predpismi Únie.

               (3)

               Podľa článku 15 ods. 3 nariadenia (EÚ) č. 1092/2010 môže ESRB požadovať od ESA informácie spravidla v súhrnnej alebo zovšeobecnenej forme, z ktorej nie je možné identifikovať jednotlivé finančné inštitúcie.

               (4)

               V bode odôvodnenia 10 v nariadení (EÚ) č. 1096/2010 sa uvádza, že „ECB by sa mala poveriť poskytovaním štatistickej podpory pre ESRB“ v súlade s bodom odôvodnenia 9 uvedeného nariadenia.

               (5)

               Toto rozhodnutie nie je v rozpore s oprávnením ECB použiť pre svoje účely informácie, ktoré zbiera na základe nariadenia Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (4).

               (6)

               Obsah agregovaných informácií potrebných v krátkodobom horizonte pre činnosť ESRB bol vymedzený v spolupráci s ECB a ESA na základe spoločnej správy,

         PRIJALA TOTO ROZHODNUTIE:
   Článok 1
   Rozsah pôsobnosti
   Toto rozhodnutie vymedzuje agregované informácie, ktoré ESRB potrebuje na uskutočňovanie svojich úloh a ustanovuje podrobné pravidlá pre poskytovanie a zber týchto informácií.
   Článok 2
   Pravidelné poskytovanie agregovaných informácií
   1.   Pravidelné poskytovanie agregovaných informácií, ktoré ESRB potrebuje na uskutočňovanie svojich úloh sa uskutočňuje v súlade ustanoveniami príloh I a II.
   2.   Agregované informácie uvedené v prílohe I poskytuje ECB.
   3.   Agregované informácie uvedené v prílohe II poskytujú príslušné ESA.
   4.   Sekretariát ESRB:

               a)

               v prípade potreby a po konzultácii s ECB a/alebo ESA stanoví technické špecifikácie o informáciách uvedených v odseku 1 a

               b)

               zbiera informácie uvedené v odseku 1 a za týmto účelom spolupracuje s ECB a ESA.

         Článok 3

      Ad hoc poskytovanie agregovaných informácií
   Postupy, ktoré sekretariát ESRB uplatňuje pri ad hoc žiadostiach o agregované informácie, sú upravené v prílohe III.
   Článok 4
   Nadobudnutie účinnosti
   Toto rozhodnutie nadobúda účinnosť 15. októbra 2011.

      Vo Frankfurte nad Mohanom 21. septembra 2011

            predseda ESRB

         Jean-Claude TRICHET

      (1)  Ú. v. EÚ L 331, 15.12.2010, s. 1.

      (2)  Ú. v. EÚ L 331, 15.12.2010, s. 162.

      (3)  Ú. v. EÚ C 58, 24.2.2011, p. 4.

      (4)  Ú. v. ES L 318, 27.11.1998, s. 8.

      PRÍLOHA I

         Pravidelné poskytovanie agregovaných informácií Európskou centrálnou bankou

      Európska centrálna banka (ECB) vykazuje v oblasti menovej a finančnej štatistiky súbory údajov, zverejnené a nezverejnené, za členské štáty, ktorých menou je euro, a ktorých obsah, periodicita a včasnosť sa spravujú právnymi aktmi uvedenými nižšie, alebo sa riadia ustálenou praxou. ECB vykazuje tiež údaje za členské štáty, ktorých menou nie je euro, v rozsahu, v akom sú dobrovoľne poskytnuté so súhlasom príslušných národných centrálnych bánk.

                  1.

                  Údaje z bilancií peňažných finančných inštitúcií (PFI), ako sú vymedzené v nariadení ECB/2008/32 z 19. decembra 2008 o bilancii sektora peňažných finančných inštitúcií (prepracované znenie) (1).

                  2.

                  Štatistika o úrokových sadzbách PFI, ako je vymedzená v nariadení ECB/2001/18 z 20. decembra 2001, ktoré sa týka štatistiky úrokových sadzieb uplatňovaných finančnými ústavmi na vklady prijímané od fyzických osôb a nefinančných spoločností a na úvery poskytované fyzickým osobám a nefinančným spoločnostiam (2).

                  3.

                  Štatistika o investičných fondoch, ako je vymedzená v nariadení ECB/2007/8 z 27. júla 2007 o štatistike aktív a pasív investičných fondov (3).

                  4.

                  Štatistika o sekuritizácii, ako je vymedzená v nariadení ECB/2008/30 z 19. decembra 2008 o štatistike aktív a pasív finančných spoločností osobitného účelu zaoberajúcich sa sekuritizačnými transakciami (4).

                  5.

                  Vybraná menová štatistika a štatistika finančných inštitúcií a trhov ako sú vymedzené v usmernení ECB/2007/9 z 1. augusta 2007 o menovej štatistike a štatistike finančných inštitúcií a trhov (prepracované znenie) (5).

                  6.

                  Konsolidované bankové údaje schválené Radou guvernérov ECB a Generálnou radou ECB, ktoré obsahujú agregované údaje o súvahe, výkaze ziskov a strát a kapitálovej primeranosti bankových skupín.

         (1)  Ú.v. EÚ L 15, 20.1.2009, s. 14.

         (2)  Ú. v. ES L 10, 12.1.2002, s. 24.

         (3)  Ú. v. EÚ L 211, 14.8.2007, s. 8.

         (4)  Ú. v. EÚ L 15, 20.1.2009, s. 1.

         (5)  Ú. v. EÚ L 341, 27.12.2007, s. 1.

      PRÍLOHA II

         Pravidelné poskytovanie agregovaných informácií európskymi orgánmi dohľadu

         VŠEOBECNÉ PRAVIDLO

      Agregované informácie poskytované európskymi orgánmi dohľadu (ESA) obsahujú údaje o najmenej troch právnických osobách, pričom žiadna z nich nemá podiel 85 % alebo väčší na príslušnom trhu, ktorý pozostáva z jedného alebo viacerých členských štátov alebo z celej Únie. Ak sa však okrem agregovaných informácií poskytujú aj ukazovatele rozptylu, agregované informácie obsahujú údaje o najmenej piatich právnických osobách, keď odkazujú na verejne dostupné údaje a údaje o najmenej šiestich právnických osobách, ak je potrebné chrániť dôverné údaje spoločností.
      A.   Európsky orgán pre bankovníctvo (EBA)

      EBA vykazuje nasledujúce súbory údajov za vzorku veľkých bankových skupín, ako je vymedzená spoločne ESRB a EBA.
      A1.   Súbor údajov: štvrťročné údaje zo vzorov výkazov COREP a FINREP
          (1)

      V rozsahu, v akom boli príslušné informácie zozbierané v spolupráci s národnými orgánmi dohľadu, EBA zasiela ESRB údaje, ktoré sú potrebné na zostavovanie nižšie uvedených ukazovateľov, ktoré taktiež poskytuje EBA, ako aj korelácií medzi nimi a nasledujúcich ukazovateľov rozptylu: minimum, prvý (dolný) kvartil a tretí (horný) kvartil, medián, priemer a maximum. EBA by mal tieto informácie zasielať štvrťročne, v lehote piatich pracovných dní od prijatia údajov od národných orgánov dohľadu, ku ktorému dochádza 90 dní po referenčnom dátume. Dátum prvého prenosu informácií bude predmetom dohody medzi ESRB a EBA. Konzistentný časový rad údajov za predchádzajúcich päť až osem štvrťrokov by mal byť pri vynaložení maximálneho úsilia tiež predložený, ak sú dostupný.
      Majú sa poskytnúť nasledujúce ukazovatele:

                  a)

                  ukazovatele kapitálovej primeranosti:
                  ukazovateľ Tier 1 kapitálu, ukazovateľ celkového kapitálu, ukazovateľ Tier 1 (okrem hybridných nástrojov), podiel kapitálových požiadaviek na krytie kreditného rizika na celkových kapitálových požiadavkách, podiel kapitálových požiadaviek podľa štandardizovaného prístupu na celkových kapitálových požiadavkách, podiel kapitálových požiadaviek na krytie sekuritizácie na celkových kapitálových požiadavkách, podiel kapitálových požiadaviek podľa prístupu založenom na internom ratingu na celkových kapitálových požiadavkách, podiel kapitálových požiadaviek na krytie trhového rizika na celkových kapitálových požiadavkách, podiel kapitálových požiadaviek na krytie operačného rizika na celkových kapitálových požiadavkách, podiel kapitálových požiadaviek na krytie rizika vysporiadania a dodania na celkových kapitálových požiadavkách, podiel ostatných kapitálových požiadaviek na celkových kapitálových požiadavkách;

                  b)

                  ukazovatele kreditného rizika a kvality aktív:
                  podiel úverov po splatnosti (> 90 dní) na celkových úveroch a preddavkoch, podiel znehodnotených úverov na celkových úveroch, pomer krytia (podiel osobitných úprav ocenení úverov na celkovej hrubej hodnote znehodnotených úverov), podiel úverov a dlhových nástrojov po splatnosti (> 90 dní) na celkových úveroch a dlhových nástrojoch, pomer krytia (podiel osobitných úprav ocenení úverov a dlhových nástrojov na celkovej hrubej hodnote znehodnotených úverov a dlhových nástrojov), pomer krytia (podiel všetkých úprav ocenení úverov a dlhových nástrojov na celkovej hrubej hodnote znehodnotených úverov a dlhových nástrojov) podiel znehodnotených finančných aktív na celkových aktívach, podiel znehodnotených dlhových nástrojov na celkových dlhových nástrojoch, podiel akumulovaných znehodnotení finančných aktív na celkovej (hrubej) hodnote aktív;

                  c)

                  ukazovatele rizík ziskovosti:
                  výnosovosť kapitálu, výnosovosť regulatórnych kapitálových požiadaviek, ukazovateľ prevádzkovej efektivity, výnosovosť aktív, podiel čistých úrokových príjmov na celkových prevádzkových príjmoch, podiel čistého príjmu z provízií a poplatkov na celkových prevádzkových príjmoch, podiel príjmov z dividend na celkových prevádzkových príjmoch, podiel čistých realizovaných ziskov (strát) z finančných aktív a pasív, ktoré neboli oceňované reálnou hodnotou prostredníctvom zisku a straty na celkových prevádzkových príjmoch, podiel čistých ziskov z finančných aktív a pasív držaných na účely obchodovania na celkových prevádzkových príjmoch, podiel čistých ziskov z finančných aktív a pasív určených na základe reálnej hodnoty prostredníctvom ziskov a strát na celkových prevádzkových príjmoch, podiel ďalších čistých prevádzkových príjmov na celkových prevádzkových príjmoch, podiel čistých príjmov na celkových prevádzkových príjmov, podiel znehodnotenia finančných aktív na celkových prevádzkových príjmoch;

                  d)

                  štruktúra súvahy:
                  pomer úverov a vkladov, podiel vkladov klientov na celkových pasívach, ukazovateľ pákového efektu [pomer Tier 1 kapitálu a (celkových aktív – nehmotných aktív)], podiel dlhových cenných papierov na celkových pasívach, podiel vkladov úverových inštitúcií na celkových pasívach, podiel vlastného imania na celkových pasívach a vlastnom imaní, podiel hotovosti a aktív na obchodovanie na celkových aktívach, podiel hotovosti, aktív na obchodovanie a aktív na predaj na celkových aktívach, podiel finančných aktív držaných na účely obchodovania na celkových aktívach, podiel finančných pasív držaných na účely obchodovania na celkových pasívach a vlastnom imaní, podiel úverov a preddavkov (okrem obchodnej knihy) na celkových aktívach, pomer dlhu a vlastného imania, podiel podsúvahových položiek na celkových aktívach;

                  e)

                  miery rastu (v %) za rok:
                  celkové aktíva, celkové úvery, celkové vklady klientov, celkový prevádzkový príjem, znehodnotenie finančných aktív, úvery a dlhové nástroje po splatnosti (> 90 dní), celková hrubá hodnota znehodnotených úverov a dlhových nástrojov, rizikovo vážené aktíva.

            A2.   Súbor údajov: štvrťročné údaje o likvidite

      EBA zasiela ESRB údaje potrebné na zostavovanie nižšie uvedených ukazovateľov, ktoré EBA tiež poskytuje, ako aj nasledujúce ukazovatele rozptylu: minimum, prvý (dolný) kvartil a tretí (horný) kvartil, medián, priemer, maximum. Tieto informácie sa zasielajú štvrťročne, v lehote piatich pracovných dní od prijatia informácií zo strany EBA od národných orgánov dohľadu, ku ktorému dochádza 90 dní po referenčnom dátume. Prvé zasielané informácie sa budú vzťahovať na polovicu roka 2013, v závislosti od posledných zmien ustanovení o vykazovaní v smernici Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (prepracované znenie) (2) a v smernici Európskeho parlamentu a Rady 2006/49/ES zo 14. júna 2006 o kapitálovej primeranosti investičných spoločností a úverových inštitúcií (prepracované znenie) (3). Dátum prvého prenosu informácií bude predmetom dohody medzi ESRB a EBA. Historické informácie sa nevyžadujú.
      Majú sa poskytnúť nasledujúce ukazovatele: proxy údaje, na základe dostupných údajov, o ukazovateli krytia likvidity a o ukazovateli čistého stabilného financovania.
      A3.   Súbor údajov: štvrťročné údaje od EBA zo spoločných vzorov výkazov o veľkej majetkovej angažovanosti
          (4)

      V rozsahu, v akom boli príslušné informácie zozbierané v spolupráci s národnými orgánmi dohľadu a v súlade so všeobecným pravidlom o agregovaných informáciách, EBA zasiela ESRB údaje, ktoré sú potrebné na zostavovanie nižšie uvedených ukazovateľov, ktoré taktiež poskytuje EBA, ako aj ukazovateľov rozptylu dohodnutých medzi ESRB a EBA. Tieto informácie sa zasielajú štvrťročne, v lehote piatich pracovných dní od prijatia údajov zo strany EBA od národných orgánov dohľadu, ku ktorému dochádza 90 dní po referenčnom dátume. Prvé zasielané informácie sa budú vzťahovať na koniec decembra 2011. Dátum prvého prenosu informácií bude predmetom dohody medzi ESRB a EBA. Historické informácie sa nevyžadujú.
      Majú sa poskytnúť nasledujúce ukazovatele: počet veľkých majetkových angažovaností veľkých bankových skupín v Únii, hodnota veľkých majetkových angažovaností v členení podľa krajín a sektorov protistrán (štátna správa, ostatné veľké bankové skupiny v Únii, ostatné banky, ďalší finanční sprostredkovatelia, nefinančné spoločnosti, retail), hodnota (expozícia pred zmiernením kreditného rizika) veľkých majetkových angažovaností veľkých bankových skupín v Únii v členení podľa nástrojov (aktíva, deriváty, podsúvaha, nepriame expozície) a percento vlastných zdrojov, hodnota (expozícia po zmiernení kreditného rizika, z toho banková kniha) veľkých majetkových angažovaností veľkých bankových skupín v Únii a percento vlastných zdrojov.
      B.   Európsky orgán pre poisťovníctvo a dôchodkové poistenie (EIOPA)

      EIOPA vykazuje nasledujúce súbory údajov: Súbor údajov B1 sa týka veľkých poisťovní v Únii, ktoré určil EIOPA. Súbor údajov B2 sa týka všetkých poisťovní v Únii, pričom sa takéto agregované informácie zbierajú na individuálnom základe.
      B1.   Súbor údajov: ročné zrýchlené vykazovanie

      V rozsahu, v akom boli príslušné informácie zozbierané v spolupráci s národnými orgánmi dohľadu a v súlade so všeobecným pravidlom o agregovaných informáciách EIOPA zasiela ESRB údaje, ktoré sú potrebné na zostavovanie nižšie uvedených ukazovateľov, ktoré taktiež poskytuje EIOPA, a to buď ich celkových hodnôt alebo nasledujúcich ukazovateľov rozptylu: nevážený priemer, vážený priemer podľa hrubého poistného, medián, prvý kvartil, tretí kvartil, minimum, maximum. Informácie sa zasielajú ročne, približne 80 kalendárnych dní po referenčnom roku. Dátum prvého prenosu informácií bude predmetom dohody medzi ESRB a EIOPA.
      Majú sa poskytnúť nasledujúce ukazovatele:

                  a)

                  celkové hodnoty (sumy):

                              i)

                              celková poisťovacia činnosť (životné a neživotné poistenie) hrubé predpísané poistné, čisté prijaté poistné, čisté náklady na poistné plnenia, čisté prevádzkové náklady, skutočná miera solventnosti, požadovaná miera solventnosti,

                              ii)

                              neživotné poistenie: hrubé predpísané poistné v členení podľa poistných odvetví (úrazové a zdravotné poistenie, poistenie motorových vozidiel, poistenie zodpovednosti za škodu spôsobenú prevádzkou motorového vozidla, ostatné odvetvia, námorné poistenie, letecké a dopravné poistenie, poistenie požiarov a iných majetkových škôd, poistenie všeobecnej zodpovednosti, poistenie úveru a kaucie, iné neživotné poistenie), čisté prijaté poistné, čisté náklady na poistné plnenia, čisté prevádzkové náklady, skutočná miera solventnosti, požadovaná miera solventnosti,

                              iii)

                              životné poistenie: hrubé predpísané poistné v členení podľa poistných odvetví (viazané životné poistenie, neviazané životné poistenie, kapitalizačné poistenie, skupinové dôchodkové poistenie, iné životné poistenie), čisté prijaté poistné, čisté náklady na poistné plnenia, čisté prevádzkové náklady, skutočná miera solventnosti, požadovaná miera solventnosti;

                  b)

                  ukazovatele rozptylu:

                              i)

                              celková poisťovacia činnosť (životné a neživotné poistenie) miera rastu hrubého predpísaného poistného, výnosovosť kapitálu, výnos z aktív, miera solventnosti,

                              ii)

                              neživotné poistenie: miera rastu hrubého predpísaného poistného v členení podľa poistných odvetví (úrazové a zdravotné poistenie, poistenie motorových vozidiel, poistenie zodpovednosti za škodu spôsobenú prevádzkou motorového vozidla, ostatné odvetvia, námorné poistenie, letecké a dopravné poistenie, poistenie požiarov a iných majetkových škôd, poistenie všeobecnej zodpovednosti, poistenie úveru a kaucie, iné neživotné poistenie), ukazovateľ škodovosti, ukazovateľ nákladovosti, kombinovaný ukazovateľ, výnosovosť kapitálu, výnos z aktív, miera solventnosti,

                              iii)

                              životné poistenie: miera rastu hrubého predpísaného poistného v členení podľa poistných odvetví (viazané životné poistenie, neviazané životné poistenie, kapitalizačné poistenie, skupinové dôchodkové poistenie, iné životné poistenie), výnosovosť kapitálu, výnosovosť aktív, miera solventnosti.

            B2.   Súbor údajov: ročné pravidelné vykazovanie

      V rozsahu, v akom boli príslušné informácie zozbierané v spolupráci s národnými orgánmi dohľadu a v súlade so všeobecným pravidlom o agregovaných informáciách, EIOPA zasiela ESRB údaje, ktoré sú potrebné na zostavovanie nižšie uvedených celkových hodnôt ukazovateľov, ktoré taktiež poskytuje EIOPA,: nevážený priemer, vážený priemer podľa hrubého poistného, celkové ukazovatele o veľkých poisťovateľoch v Únii, medián, prvý kvartil, tretí kvartil, minimum, maximum. Tieto informácie sa zasielajú ročne, približne 270 kalendárnych dní po referenčnom roku. Dátum prvého prenosu informácií bude predmetom dohody medzi ESRB a EIOPA. Historické časové rady údajov sa poskytujú od roku 2003.
      Majú sa poskytnúť nasledujúce ukazovatele:

                  a)

                  celková poisťovacia činnosť (životné a neživotné poistenie) hrubé predpísané poistné, čisté prijaté poistné, čisté náklady na poistné plnenia, čisté prevádzkové náklady, skutočná miera solventnosti, požadovaná miera solventnosti;

                  b)

                  neživotné poistenie: hrubé predpísané poistné v členení podľa poistných odvetví (úrazové a zdravotné poistenie, poistenie motorových vozidiel, poistenie zodpovednosti za škodu spôsobenú prevádzkou motorového vozidla, ostatné odvetvia, námorné poistenie, letecké a dopravné poistenie, poistenie požiarov a iných majetkových škôd, poistenie všeobecnej zodpovednosti, poistenie úveru a kaucie, iné neživotné poistenie), čisté prijaté poistné, čisté náklady na poistné plnenia, čisté prevádzkové náklady, skutočná miera solventnosti, požadovaná miera solventnosti;

                  c)

                  životné poistenie: hrubé predpísané poistné v členení podľa poistných odvetví (viazané životné poistenie, neviazané životné poistenie, kapitalizačné poistenie, skupinové dôchodkové poistenie, iné životné poistenie), čisté prijaté poistné, čisté náklady na poistné plnenia, čisté prevádzkové náklady, skutočná miera solventnosti, požadovaná miera solventnosti.

            C.   Európsky orgán pre cenné papiere a trhy (ESMA)

      ESMA poskytuje nasledujúce súbory údajov:
      C1.   Súbor údajov: Databáza podľa smernice o trhoch s finančnými nástrojmi
          (5)

      ESMA zasiela ESRB údaje zbierané v spolupráci s národnými orgánmi dohľadu, ktoré sú potrebné na zostavovanie nižšie uvedených ukazovateľov, ktoré taktiež poskytuje ESMA. Tieto informácie sa zasielajú štvrťročne, v lehote piatich dní po referenčnom období. Dátum prvého prenosu informácií bude predmetom dohody medzi ESRB a ESMA. Historické časové rady údajov sa poskytujú od novembra 2007.
      Majú sa poskytnúť nasledujúce ukazovatele: názov a určenie členského štátu príslušného orgánu, ktorý povolil systematických internalizátorov, názov a určenie členského štátu príslušného orgánu, ktorý povolil multilaterálne obchodné systémy, názov a určenie členského štátu príslušného orgánu, ktorý povolil regulovaný trh, názov a určenie členského štátu príslušného orgánu, ktorý povolil zúčtovacie strediská centrálnej protistrany.
      C2.   Súbor údajov: databáza systému referenčných údajov

      ESMA zasiela ESRB údaje zbierané v spolupráci s národnými orgánmi dohľadu, ktoré sú potrebné na zostavovanie nižšie uvedených ukazovateľov, ktoré ESMA taktiež poskytuje, ako aj ukazovateľov rozptylu dohodnutých medzi ESRB a ESMA. Tieto informácie sa zasielajú štvrťročne, v lehote piatich dní po referenčnom období. Dátum prvého prenosu informácií bude predmetom dohody medzi ESRB a ESMA. Historické časové rady údajov sa poskytujú od júna 2009.
      Majú sa poskytnúť nasledujúce ukazovatele: členenie finančných nástrojov prijatých na obchodovanie na trhoch v Európskom hospodárskom priestore, ktorých kód klasifikácie finančných nástrojov je ES (kmeňové akcie), počet nástrojov v členení podľa členských štátov, počet prijatých nástrojoch v členení podľa trhov, počet nových vydaných nástrojov v členení podľa trhov, počet nových vydaných nástrojov v členení podľa členských štátov.

         (1)  Vzory výkazov COREP a FINREP, účinné k dátumu vykazovania, vypracované vo forme usmernení EBA uverejnených na internetovej stránke EBA http://www.eba.europa.eu alebo, ak je to vhodné, vo forme technických predpisov, ktoré vypracoval EBA a prijala Komisia podľa článku 74 ods. 2 smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (Ú. v. EÚ L 177, 30.6.2006, s. 1).

         (2)  Ú. v. EÚ L 177, 30.6.2006, s. 1.

         (3)  Ú. v. EÚ L 177, 30.6.2006, s. 201.

         (4)  Vzory výkazov o veľkej majetkovej angažovanosti, účinné k dátumu vykazovania a vypracované vo forme usmernení EBA uverejnených na internetovej stránke EBA http://www.eba.europa.eu alebo, ak je to vhodné, vo forme technických predpisov (súčasť rámca COREP), ktoré vypracoval EBA a prijala Komisia podľa článku 110 smernice 2006/48/ES.

         (5)  Smernica Európskeho parlamentu a Rady 2004/39/ES z 21. apríla 2004 o trhoch s finančnými nástrojmi, o zmene a doplnení smerníc Rady 85/611/EHS a 93/6/EHS a smernice Európskeho parlamentu a Rady 2000/12/ES a o zrušení smernice Rady 93/22/EHS (Ú. v. EÚ L 145, 30.4.2004, s. 1).

      PRÍLOHA III

         Ad hoc žiadosti ESRB o agregované informácie

      A.   VŠEOBECNÉ ASPEKTY

      1.   Zistenie potreby prieskumu ad hoc

      1.1.   Európsky výbor pre systémové riziká (ESRB) si môže vyžiadať poskytnutie agregovaných informácií ad hoc. Takejto ad hoc žiadosti ESRB o poskytnutie informácií možno vyhovieť: a) poskytnutím informácií, ktoré sú k dispozícii od Európskeho systému centrálnych bánk (ESCB), európskych orgánov dohľadu (ESA), komerčných poskytovateľov informácií alebo z databáz medzinárodných organizácií, napr. Banky pre medzinárodné zúčtovanie (BIS) alebo b) uskutočnením prieskumu ad hoc.
      1.2.   Vzhľadom na vyššie uvedené, počiatočné ad hoc žiadosti o agregované informácie predložené zložkami ESRB vo všeobecnosti vedú najprv k štádiu zisťovania, ktorého cieľom je určiť, či je potrebné uskutočniť prieskum ad hoc. V štádiu zisťovania sa najmä posúdi, aké kvantitatívne a kvalitatívne údaje sú už dostupné a či sa hodia na daný účel. Ak sa dostupné údaje na daný účel nehodia a nastane potreba zbierať údaje od spravodajských jednotiek v rámci prieskumu ad hoc, už v priebehu štádia zisťovania sa môže vymedziť príslušná spravodajská skupina a hrubý dopad na náklady spravodajských jednotiek v súvislosti s vykonaním prieskumu ad hoc. Výsledkom zisťovania môže byť prijatie rozhodnutia generálnej rady ESRB o tom, že agregované informácie sa budú zbierať v rámci prieskumu ad hoc.
      1.3.   ESRB a jeden alebo viac ESA sa z dôvodu spoločného záujmu o špecifickú tému môžu dohodnúť, že uskutočnia spoločný prieskum ad hoc. V takomto prípade nie je štádium zisťovania potrebné.
      2.   Typy prieskumov ad hoc

      2.1.   Môžu sa použiť dva typy prieskumov ad hoc:

                  a)

                  Prvý typ prieskumov sa zameriava na špecifické otázky, napr. primerané hodnotenie expozícií a zvyčajne je ich cieľom poskytnúť podrobnejšie členenie údajov, ktoré sa zbierajú pravidelne, napr. uvedením členenia „z toho“. Prvý typ prieskumov môže tiež zahŕňať súbory údajov, ktoré sú výsledkom (pravidelného) zberu údajov v inom kontexte alebo zo strany iných organizácií, akými sú Medzinárodný menový fond alebo BIS, a pre ktoré už existujú stanovené metodické rámce.

                  b)

                  Druhý typ prieskumov zahŕňa javy, ktoré ešte neboli predmetom analýzy, a pre ktoré sa nestanovila žiadna metodika a nevykonáva sa o nich žiadny pravidelný zber údajov. Druhý typ prieskumov je podstatne pracovne náročnejší než prvý typ prieskumov a nemusí pre neho existovať žiadna referenciu. Môže byť zložitejšie vykladať informácie získané na základe druhého typu prieskumu. Potreba určiť príslušné spravodajské jednotky a stanoviť metodický rámec môže spôsobiť, že k zberu informácií sa pristúpi po uplynutí dlhšieho času.

            2.2.   Generálna rada ESRB bude informovaná o pravdepodobných nákladoch a časovom harmonograme prieskumu ad hoc a zohľadní ich pri rozhodovaní, či je takýto prieskum potrebný.
      B.   ZÁSADY A POSTUPY PRI VYBAVOVANÍ ŽIADOSTÍ AD HOC

      3.   Zásady

      Sekretariát ESRB, Európska centrálna banka (ECB) a ESA (ďalej len „strany“) uplatňujú pri plnení ad hoc žiadostí ESRB o informácie nasledujúce zásady:

                  a)

                  postupujú podľa dohodnutých procesných krokov, ktoré by sa mali uplatňovať transparentným spôsobom,

                  b)

                  vyhýbajú sa nadmerným kontaktom so spravodajskými jednotkami,

                  c)

                  v čo najväčšej možnej miere využívajú existujúce informácie na rôzne analytické a operačné účely, rešpektujúc pritom potrebné právne obmedzenia a záruky dôvernosti,

                  d)

                  používajú v čo najväčšej miere existujúce a, ak je to možné, harmonizované metodiky a zozbierané údaje,

                  e)

                  zavedením mechanizmov spätnej väzby a zdieľaním informácií o metodikách medzi zúčastnenými stranami rozvíjajú osvedčené postupy (best practices) prieskumov ad hoc.

            4.   Postup

      4.1.   Štádium zisťovania

                  4.1.1.

                  Zložky ESRB oznamujú svoju počiatočnú žiadosť o ad hoc zbieranie agregovaných informácií sekretariátu ESRB, ktorý následne s podporou ECB organizuje štádium zisťovania nižšie uvedeným spôsobom. Z počiatočnej žiadosti o informácie sa vyvodia požiadavky na konkrétne údaje a v rámci príslušných organizácií sa posúdi ich dostupnosť a kvalita. ESA a spoločnému výboru ESA sa poskytnú informácie o obsahu počiatočnej žiadosti ad hoc a budú vyzvané na spoluprácu pri posudzovaní dostupných informácií s cieľom využiť v čo najväčšom rozsahu už zozbierané informácie a predísť zvyšovaniu záťaže spojenej s vykazovaním. V rámci štádia zisťovania sa možno tiež spoliehať na ESCB vrátane štatistického výboru ESCB (STC), výboru ESCB pre finančnú stabilitu (FSC) alebo ostatné zdroje v rámci európskeho štatistického systému, komerčných poskytovateľov údajov a medzinárodné organizácie, napr. BIS.

                  4.1.2.

                  Ak v závere štádia zisťovania: a) sú dostupné dostatočne kvalitné údaje vhodné na požadovaný účel alebo prijateľné proxy údaje, a b) vlastník údajov, ktoré nie sú v plnom rozsahu verejne prístupné, súhlasil s ich použitím, takéto údaje sa poskytnú prostredníctvom sekretariátu ESRB príslušnej zložke ESRB, ktorá požiadala o informáciu, spolu s požadovaným hodnotením kvality a informáciou o nákladoch vynaložených na získanie údajov z komerčných zdrojov.

                  4.1.3.

                  V ostatných prípadoch, najmä aj dôjde k niektorej z nasledujúcich skutočností: a) proxy údaje sú dostupné ale ich kvalita je neznáma alebo nedostatočná, b) údaje a proxy údaje nie sú dostupné, c) nebol získaný súhlas na použitie údajov, ktoré nie sú v plnom rozsahu verejne prístupné, ECB poskytne ESRB závery svojho posudzovania týkajúce sa dostupnosti informácií a navrhne možné zdroje a metodiky prieskumu ad hoc vrátane: i) kategórií spravodajských jednotiek a ich počtu, ii) línií vykazovania, napr. STC, FSC alebo ESA, iii) približného odhadu nákladov a časového harmonogramu, iv) očakávaných ťažkostí.

            4.2.   Štádium zberu údajov

                  4.2.1.

                  Po obdržaní výsledkov zisťovania sekretariát ESRB predloží prostredníctvom riadiaceho výboru ESRB generálnej rade ESRB na schválenie návrh nasledujúcich krokov spolu s približným hodnotením ich prínosov a nákladov. Generálna rada ESRB rozhodne o tom, či pristúpi k prieskumu ad hoc, ktorý si môže vyžadovať účasť spravodajských jednotiek. Generálna rada môže vo svojom rozhodnutí najmä určiť: a) mieru podrobnosti vyžadovaných informácií na úrovni inštitúcií a položiek, b) režim zachovávania dôvernosti, ktorý sa má uplatniť, najmä kto bude oprávnený na prístup k akých údajom a ako sa budú údaje uchovávať a zasielať, c) lehoty na poskytnutie informácií.

                  4.2.2.

                  Ak prieskum ad hoc vykonáva niektorý ESA, sekretariát ESRB sa spojí s ním ako, aj so spoločným výborom. Údaje sa môžu zasielať prostredníctvom ECB v plnom súlade s článkom 8 nariadenia Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1).

                  4.2.3.

                  Ak prieskum ad hoc uskutočňuje ESCB, sekretariát ESRB sa spojí s ECB, ktorá potom cez vhodné výbory ESCB zabezpečí kontaktovanie potenciálnych spravodajských jednotiek prostredníctvom príslušných vnútroštátnych orgánov, zachovávajúc pritom príslušné obmedzenia súvisiace s dôvernosťou informácií.

                  4.2.4.

                  S cieľom zlepšiť účinnosť a výkonnosť budúcich prieskumov si strany po ukončení každého prieskumu ad hoc vymenia informácie o jeho implementácii, a najmä o použitých metodikách a kontrolách kvality, ako aj o akýchkoľvek ťažkostiach, ktoré sa v jeho priebehu vyskytli.

         (1)  Ú. v. EÚ L 331, 15.12.2010, s. 1.


title: Rozhodnutie Európskej centrálnej banky zo 7. novembra 2003 o správe prijatých a poskytnutých úverov dohodnutých Európskym spoločenstvom v rámci mechanizmu strednodobej finančnej pomoci (ECB/2003/14)

text:
Dôležité právne oznámenie

|

32003D0014(01)

Úradný vestník L 297 , 15/11/2003 S. 0035 - 0036

		Rozhodnutie Európskej centrálnej bankyzo 7. novembra 2003o správe prijatých a poskytnutých úverov dohodnutých Európskym spoločenstvom v rámci mechanizmu strednodobej finančnej pomoci(ECB/2003/14)(2003/797/ES)GENERÁLNA RADA EURÓPSKEJ CENTRÁLNEJ BANKY:so zreteľom na Zmluvu o založení Európskeho spoločenstva, najmä na jej článok 119 a článok 123 ods. 2,so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 212, článok 44 a prvú zarážku článku 47.1,so zreteľom na nariadenie Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov, [1] a najmä na jeho článok 9,keďže:(1) v súlade s článkom 123 ods. 2 zmluvy a prvým odsekom článku 44 štatútu, a podľa článku 1 ods. 1 rozhodnutia ECB/1998/NP2 z 23. júna 1998 o plnení niektorých úloh Európskej centrálnej banky prevzatých od Európskeho menového inštitútu, Európska centrálna banka (ECB) prevzala úlohy Európskeho menového inštitútu (ďalej len "EMI"), ktoré sú uvedené v piatej zarážke článku 117 ods. 2 zmluvy, piatej zarážke článku 4.1 a tretej zarážke článku 6.1 Štatútu EMI až do dňa, ktorý bezprostredne predchádza prvému dňu tretej etapy hospodárskej a menovej únie (tretia etapa);(2) podľa rozhodnutia ECB/1998/NP15 z 1. decembra 1998 o plnení niektorých úloh ECB pri poskytovaní strednodobej finančnej pomoci platobným bilanciám členských štátov [2] zostalo rozhodnutie EMI č. 8/95 z 2. mája 1995 o správe prijatých a poskytnutých úverov dohodnutých Európskym spoločenstvom v rámci mechanizmu strednodobej finančnej pomoci v platnosti a naďalej sa uplatňovalo od prvého dňa tretej etapy;(3) funkcie uvedené v odôvodnení č. 2 sa vykonávali na základe článku 11 nariadenia Rady (EHS) č. 1969/88 z 24. júna 1988 o zriadení jednotného mechanizmu zabezpečujúceho strednodobú finančnú pomoc platobným bilanciám členských štátov; [3](4) nariadenie (ES) č. 332/2002, ktoré nadobudlo účinnosť 24. februára 2002, zrušilo nariadenie (EHS) č. 1969/88;(5) podľa článku 9 nariadenia (ES) č. 332/2002 musí ECB prijať opatrenia potrebné na správu úverov poskytnutých na základe mechanizmu strednodobej finančnej pomoci, ktorý sa zavádza týmto nariadením;(6) týmto rozhodnutím, ktorým sa vykonáva článok 9 nariadenia (ES) č. 332/2002, sa zrušuje rozhodnutie ECB/1998/NP15. Vzhľadom na to, že ďalšie úlohy a rozhodnutia EMI, ktoré sú uvedené v rozhodnutí ECB/1998/NP2 v tretej etape už neplatia alebo sa neuplatňujú, môže sa rozhodnutie ECB/1998/NP2 v záujme jasnosti tiež zrušiť,ROZHODLA TAKTO:Článok 1ECB plní úlohy stanovené v článku 9 nariadenia (ES) č. 332/2002 spôsobom, ktorý je uvedený v nasledujúcich článkoch 2 až 8.Článok 2Platby súvisiace s prijatými a poskytnutými úvermi Európskeho spoločenstva sa uskutočnia prostredníctvom účtov, ktoré ECB otvorí vo svojom mene.Článok 31. Finančné prostriedky, ktoré ECB prijme na účet Európskeho spoločenstva na základe zmlúv o prijatí úveru uzavretých Európskym spoločenstvom, sa v ten istý deň valuty prevedú na účet, ktorý určí národná centrálna banka členského štátu prijímajúceho daný úver.2. Finančné prostriedky, ktoré ECB prijme na účet Európskeho spoločenstva ako platbu úrokov alebo splatenie istiny od členského štátu, ktorý tento úver prijal, sa v ten istý deň valuty prevedú na účty, ktoré určia veritelia na základe zmlúv o prijatí úveru uzavretých Európskym spoločenstvom.Článok 4Pre každý prijatý alebo poskytnutý úver otvorí ECB vo svojich účtovných knihách tieto účty vedené v eurách:a) nostro účet s označením "Zostatok v eurách v …", ktorý zodpovedá finančným prostriedkom prijatým na účet Európskeho spoločenstva;b) účet záväzkov, ktorý je protiúčtom účtu uvedeného pod písmenom a);c) evidenčný účet s označením "Záväzky Európskeho spoločenstva z úverov prijatých Európskym spoločenstvom", v prípade potreby rozdelený na podúčty, ktoré zodpovedajú jednotlivým veriteľom s ohľadom na zmluvy o prijatí úveru;d) evidenčný účet s označením "Pohľadávky Európskeho spoločenstva z úverov poskytnutých Európskym spoločenstvom".Článok 5ECB účtuje finančné operácie, ktoré sú uvedené v článku 3 v ich deň valuty na ťarchu účtov alebo v prospech účtov, ktoré sú uvedené v článku 4.Článok 61. ECB dohliada na dátumy splatnosti stanovené v zmluvách o prijatí alebo poskytnutí úveru pre platenie úrokov a splácanie istiny.2. Vždy najmenej 15 kalendárnych dní pred dátumom splatnosti ECB upovedomí národnú centrálnu banku toho členského štátu, ktorý je dlžníkom Európskeho spoločenstva.Článok 7ECB okamžite písomne informuje Európsku komisiu o každej operácii, ktorú uskutočnila na účet Európskeho spoločenstva. ECB adresuje takéto oznámenia Generálnemu riaditeľstvu pre hospodárske a finančné záležitosti pri Európskej komisii.Článok 8ECB pripraví na konci každého kalendárneho roka správu, v ktorej informuje Európsku komisiu o finančných operáciách, ktoré uskutočnila v priebehu roka v súvislosti s prijatými alebo poskytnutými úvermi. Táto správa obsahuje výkaz pohľadávok a záväzkov Európskeho spoločenstva, ktoré vznikli v dôsledku prijatých alebo poskytnutých úverov.Článok 9Rozhodnutie ECB/1998/NP2 a rozhodnutie ECB/1998/NP15 sa týmto zrušujú.Článok 10Výkonná Rada ECB príjme všetky opatrenia potrebné na vykonávanie tohto rozhodnutia.Článok 11Toto rozhodnutie nadobúda účinnosť deň po jeho uverejnení v Úradnom vestníku Európskej únie.Vo Frankfurte nad Mohanom 7. novembra 2003V mene Generálnu rady ECBJean-Claude Trichet[1] Ú. v. ES L 53, 23.2.2002, s. 1.[2] Uverejnené ako príloha V k rozhodnutiu ECB/2000/12 z 10. novembra 2000 o uverejnení niektorých právnych aktov a nástrojov Európskej centrálnej banky (Ú. v. ES L 55, 24.2.2001, s. 76).[3] Ú. v. ES L 178, 8.7.1998, s. 1. Nariadenie v znení aktu o pristúpení z roku 1994.--------------------------------------------------


title: Rozhodnutie Rady (EÚ) 2015/155 z  27. januára 2015 o pozícii, ktorá sa má prijať v mene Európskej únie v rámci Výboru pre obchod s tovarom zriadeného Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o prijatie pravidiel správy colných kvót

text:
               31.1.2015

               SK

               Úradný vestník Európskej únie

               L 26/22

         ROZHODNUTIE RADY (EÚ) 2015/155
   z 27. januára 2015
   o pozícii, ktorá sa má prijať v mene Európskej únie v rámci Výboru pre obchod s tovarom zriadeného Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o prijatie pravidiel správy colných kvót
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (1) (ďalej len „dohoda“) bola podpísaná 6. októbra 2010.

               (2)

               Podľa článku 15.10 ods. 5 dohody sa táto dohoda predbežne vykonáva od 1. júla 2011 v očakávaní ukončenia postupov potrebných na jej uzavretie.

               (3)

               Článkom 15.1 dohody sa zriaďuje Výbor pre obchod, ktorý má okrem iného za úlohu zabezpečovať riadne fungovanie dohody a dohliadať na činnosť všetkých osobitných výborov.

               (4)

               V súlade s článkom 15.2 dohody boli pod záštitou Výboru pre obchod zriadené osobitné výbory. Jedným z osobitných výborov je v súlade s článkom 2.16 dohody Výbor pre obchod s tovarom.

               (5)

               V zmysle bodu 2 dodatku 2-A-1 k dohode môže Kórea podľa dohody používať systém dražieb na účely správy a realizácie colných kvót (ďalej len „CK“) uplatňovaných Kóreou na mlieko a smotanu, maslo, med a pomaranče s pôvodom v Únii. Pravidlá systému dražieb majú stanoviť zmluvné strany po vzájomnej dohode v rámci Výboru pre obchod s tovarom.

               (6)

               V zmysle bodu 3 dodatku 2-A-1 k dohode môže Kórea používať na účely správy a realizácie určitých CK systém licencií. Zmluvné strany sa vo Výbore pre obchod s tovarom dohodnú na zásadách a fungovaní systému licencií, napríklad na oprávnenosti získať určité množstvo CK, ako aj na všetkých ich zmenách alebo doplneniach.

               (7)

               Je potrebné prijať pozíciu, ktorá sa má v mene Únie zaujať vo Výbore pre obchod s tovarom, pokiaľ ide o pravidlá správy CK.

               (8)

               Spoločné rozhodnutie sa prijme výmenou nót medzi Úniou a Kóreou, ktoré podpíše zástupca Komisie v mene Únie.

               (9)

               Pozícia Únie vo Výbore pre obchod s tovarom by preto mala byť vychádzať z návrhu rozhodnutia Výboru pre obchod s tovarom v prílohe k tomuto rozhodnutiu,

         PRIJALA TOTO ROZHODNUTIE:
   Článok 1
   Pozícia, ktorá sa má prijať v mene Únie v rámci Výboru pre obchod s tovarom zriadeného Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o prijatie pravidiel správy CK, musí vychádzať z návrhu rozhodnutia Výboru pre obchod s tovarom v prílohe k tomuto rozhodnutiu.
   Zástupcovia Únie v uvedenom výbore môžu odsúhlasiť malé technické opravy v návrhu rozhodnutia Výboru pre obchod s tovarom bez toho, aby Rada musela prijímať nové rozhodnutie.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 27. januára 2015

            Za Radu

            predseda

         J. REIRS

      (1)  Ú. v. EÚ L 127, 14.5.2011, s. 6.

      NÁVRH
      ROZHODNUTIE č. 1 VÝBORU EÚ A KÓREY PRE OBCHOD S TOVAROM
      z …
      o prijatí pravidiel správy a realizácie colných kvót
      VÝBOR PRE OBCHOD S TOVAROM,
      so zreteľom na Dohodu o voľnom obchode medzi Kórejskou republikou (ďalej len „Kórea“) na jednej strane a Európskou úniou a jej členskými štátmi na strane druhej (ďalej len „zmluvné strany“ a „dohoda“), a najmä na jej články 2.16, 15.2 ods. 1 a body 2 a 3 jej dodatku 2-A-1,
      keďže:

                  (1)

                  Článkom 15.1 dohody sa zriaďuje Výbor pre obchod, ktorý má okrem iného za úlohu zabezpečovať riadne fungovanie dohody a dohliadať na činnosť všetkých osobitných výborov.

                  (2)

                  V súlade s článkom 15.2 dohody boli pod záštitou Výboru pre obchod zriadené osobitné výbory. Jedným z osobitných výborov je v súlade s článkom 2.16 dohody Výbor pre obchod s tovarom.

                  (3)

                  V zmysle bodu 2 dodatku 2-A-1 k dohode, môže Kórea podľa dohody používať na účely správy a realizácie colných kvót (ďalej len „CK“) uplatňovaných Kóreou na určité druhy tovaru s pôvodom v Únii systém dražieb. Pravidlá systému dražieb sa musia stanoviť po vzájomnej dohode zmluvných strán, a to formou rozhodnutia Výboru pre obchod s tovarom.

                  (4)

                  V zmysle bodu 3 dodatku 2-A-1 k dohode môže Kórea používať na účely správy a realizácie určitých CK systém licencií. Zmluvné strany sa vo Výbore pre obchod s tovarom dohodnú na zásadách a fungovaní systému licencií, napríklad na oprávnenosti na získanie určitého množstva CK, ako aj na všetkých ich zmenách alebo doplneniach,

            ROZHODOL TAKTO:

                  1.

                  Kórea bude spravovať a realizovať colné kvóty, ktoré uplatňuje na určitý tovar s pôvodom v Európskej únii, na základe dohody o voľnom obchode medzi Kórejskou republikou na jednej strane a Európskou úniou a jej členskými štátmi na strane druhej, v súlade s pravidlami stanovenými v prílohe k tomuto rozhodnutiu.

                  2.

                  Toto rozhodnutie nadobúda účinnosť …

         V …

               Za Výbor pre obchod s tovarom,

            Mauro PETRICCIONE

               riaditeľ

               Generálne riaditeľstvo pre obchod Európskej komisie

            Hak-Do KIM

               generálny riaditeľ pre politiky týkajúce sa dohôd o voľnom obchode

               Ministerstvo obchodu, priemyslu a energetiky Kórejskej republiky

         PRÍLOHA

            PRAVIDLÁ SPRÁVY A REALIZÁCIE COLNÝCH KVÓT

         Článok 1
         Časový harmonogram dražieb a uplatňovania licencií
         1.   Dražby sušeného odstredeného mlieka, plnotučného sušeného mlieka, kondenzovaného mlieka a prírodného medu sa musia konať pred obdobím dovozu, t. j. v júni, ak ide o kvóty, ktoré sa otvoria v júli.
         2.   V osobitných usmerneniach Kórejskej potravinárskej a poľnohospodársko-rybárskej obchodnej spoločnosti (Korea Agro-Fisheries & Food Trade Corporation) sa stanoví, že dražby budú verejne oznamované osem kalendárnych dní pred uplynutím termínu predloženia žiadosti o účasť na dražbách.
         3.   V prípade výrobkov, pre ktoré nie je v dohode o voľnom obchode medzi Kóreou a EÚ stanovený fixný časový harmonogram uplatňovania licencií na kvóty, sa v osobitných usmerneniach agentúr poverených správou CK (ďalej len „agentúry vydávajúce odporúčania“) stanoví, že obdobie uplatňovania licencií bude trvať najmenej sedem kalendárnych dní od prvého pracovného dňa v roku realizácie podľa bodu 5 prílohy 2-A k dohode o voľnom obchode medzi Kóreou a EÚ.
         Článok 2
         Kaucia a poplatky
         1.   Okrem kaucie, t. j. sumy, ktorú zaplatia záujemcovia o dražbu, sa za služby spojené so žiadosťou o pridelenie CK na základe dražby neúčtujú žiadne administratívne náklady alebo poplatky.
         2.   Vo všeobecných pokynoch pre záujemcov bude v prípade každej dražby predpísané, že kaucia bude záujemcovi vrátená tak rýchlo, ako to umožnia bežné administratívne postupy po ukončení dražby.
         3.   Od žiadateľov o licencie sa nebude vyžadovať žiadna záruka ani kaucia.
         Článok 3
         Vydanie a platnosť odporúčania
         1.   Agentúry vydávajúce odporúčania vydajú po dražbe alebo žiadosti o licenciu odporúčanie na dovozné CK v zmysle dohody o voľnom obchode medzi Kóreou a EÚ (ďalej len „odporúčanie“).
         2.   Odporúčania pre žiadateľov sa vydávajú do dvoch kalendárnych dní za predpokladu, že predložená žiadosť o odporúčanie týkajúce sa CK spĺňa požiadavky na vydanie odporúčania.
         3.   Odporúčanie na dovozné CK bude platiť 90 dní. Obdobie platnosti je možné predĺžiť o ďalších 30 dní, no nie viac ako do posledného dňa roku realizácie podľa bodu 5 prílohy 2-A k dohode o voľnom obchode medzi Kóreou a EÚ.
         Článok 4
         Uverejňovanie informácií a správa CK
         1.   Usmernenia Ministerstva pôdohospodárstva, potravinárstva a vidieka, ako aj osobitné usmernenia agentúr vydávajúcich odporúčania sa uverejnia na ich príslušných webových stránkach.
         2.   Agentúry vydávajúce odporúčania budú na svojich webových stránkach pravidelne uverejňovať informácie, ktorých súčasťou bude verejné oznámenie o uplatnení licencie a dražbách, prideľovaní licencií a obdobiach dražieb, pridelených množstvách, zostávajúcich množstvách, ktoré sú k dispozícii pre každú CK, ako aj o plánovanom termíne nasledujúceho dražobného/licenčného obdobia.
         3.   Základné kritériá dražby vrátane oprávnenosti, zaplatenia a vrátenia kaucie, termínov dražby, kódu dražby a informácií o dražbe budú súčasťou osobitných usmernení Kórejskej potravinárskej a poľnohospodársko-rybárskej obchodnej spoločnosti alebo všeobecných pokynov pre záujemcov ku každej dražbe.
         Článok 5
         Pravidlá prideľovania CK
         Usmernenia Ministerstva pôdohospodárstva, potravinárstva a vidieka umožňujú distribúciu ročného objemu CK počas celého roka rozdelením ročného objemu CK do niekoľkých čiastkových objemov, ktorých súčet sa rovná ročnému objemu CK. Celkový objem CK na každý rok realizácie podľa dohody o voľnom obchode medzi Kóreou a EÚ sa nesmie znížiť.

            Správa colných kvót (CK): glosár

                     Agentúry vydávajúce odporúčania

                     Kórejské agentúry poverené správou CK. Kórejské združenie zástupcov mliekarenského priemyslu, Kórejská potravinárska a poľnohospodársko-rybárska obchodná spoločnosť, Kórejské združenie výrobcov zložiek krmív a Kórejské združenie výrobcov náhradky mlieka
                     Webové stránky:

                                 Kórejské združenie zástupcov mliekarenského priemyslu (iba v kórejskom jazyku):
                                 http://www.koreadia.or.kr/

                                 Kórejská potravinárska a poľnohospodársko-rybárska obchodná spoločnosť:
                                 http://www.at.or.kr/home/apen000000/index.action

                                 Kórejské združenie výrobcov zložiek krmív (iba v kórejskom jazyku):
                                 http://www.kfeedia.org/main.html

                                 Kórejské združenie výrobcov náhradky mlieka (iba v kórejskom jazyku):
                                 http://milkreplacer.or.kr/

                     Kaucia

                     Suma, ktorú zaplatí záujemca o dražbu. Kaucia sa každému záujemcovi o dražbu vráti hneď po vydaní odporúčania na kvótu.

                     Odporúčanie

                     Vydanie dovoznej CK po dražbe alebo žiadosti o licenciu.

                     Obdobie platnosti

                     Obdobie, počas ktorého platí odporúčanie na dovoznú CK.

                     Rok realizácie

                     Obdobie 12 mesiacov medzi po sebe nasledujúcimi výročiami uzavretia dohody o voľnom obchode (1. júla), na ktoré je v dohode o voľnom obchode medzi Kóreou a EÚ stanovený ročný objem CK.


title: Rozhodnutie zástupcov vlád členských štátov (EÚ, Euratom) 2016/847 z 24. mája 2016 o vymenovaní sudcu Všeobecného súdu

text:
               28.5.2016

               SK

               Úradný vestník Európskej únie

               L 141/77

         ROZHODNUTIE ZÁSTUPCOV VLÁD ČLENSKÝCH ŠTÁTOV (EÚ, Euratom) 2016/847
   z 24. mája 2016
   o vymenovaní sudcu Všeobecného súdu
   ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 19,
   so zreteľom na Zmluvu o fungovaní Európskej únie, a najmä na jej články 254 a 255,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
   keďže:

               (1)

               Funkčné obdobie štrnástich sudcov Všeobecného súdu sa skončí 31. augusta 2016. Je potrebné pristúpiť k vymenovaniu sudcov na obdobie od 1. septembra 2016 do 31. augusta 2022.

               (2)

               Pán Lauri MADISE bol navrhnutý na opätovné vymenovanie do funkcie.

               (3)

               Výbor zriadený podľa článku 255 Zmluvy o fungovaní Európskej únie vydal stanovisko k vhodnosti pána Lauriho MADISEHO na výkon funkcie sudcu Všeobecného súdu,

         PRIJALI TOTO ROZHODNUTIE:
   Článok 1
   Pán Lauri MADISE sa vymenúva za sudcu Všeobecného súdu na obdobie od 1. septembra 2016 do 31. augusta 2022.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 24. mája 2016

            Predseda

         P. DE GOOIJER


title: 2013/699/EÚ: Rozhodnutie Rady z  25. novembra 2013 , ktorým sa vymenúva lotyšský člen a dvaja lotyšskí náhradníci Výboru regiónov

text:
               30.11.2013

               SK

               Úradný vestník Európskej únie

               L 320/43

         ROZHODNUTIE RADY
   z 25. novembra 2013,
   ktorým sa vymenúva lotyšský člen a dvaja lotyšskí náhradníci Výboru regiónov
   (2013/699/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh lotyšskej vlády,
   keďže:

               (1)

               Rada prijala 22. decembra 2009 a 18. januára 2010 rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Guntarsa KRIEVIŅŠA sa uvoľnilo jedno miesto člena Výboru regiónov.

               (3)

               V dôsledku skončenia funkčného obdobia pána Viktorsa GLUHOVSA sa uvoľnilo jedno miesto náhradníka, v dôsledku vymenovania pána Jānisa VĪTOLIŅŠA za člena Výboru regiónov sa uvoľní jedno miesto náhradníka,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za člena:

                           —

                           pán Jānis VĪTOLIŅŠ, First Deputy Chairman of Ventspils City Council,

                     a

               b)

               za náhradníkov:

                           —

                           pán Gunārs ANSIŅŠ, Deputy Chairman of Liepāja City Council,

                           —

                           pani Olga VEIDIŅA, Chairman of the Social Issues Committee of Rīga City Council.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 25. novembra 2013

            Za Radu

            predseda

         D. PAVALKIS

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: Európska investičná banka – Rozhodnutie Rady guvernérov z  30. marca 2009 o navýšení kapitálu Európskej investičnej banky

text:
               15.1.2010

               SK

               Úradný vestník Európskej únie

               L 10/19

         EURÓPSKA INVESTIČNÁ BANKA
   ROZHODNUTIE RADY GUVERNÉROV
   z 30. marca 2009
   o navýšení kapitálu Európskej investičnej banky
   RADA GUVERNÉROV EURÓPSKEJ INVESTIČNEJ BANKY,
   SO ZRETEĽOM na článok 4 ods. 3 a článok 5 ods. 2 štatútu,
   KEĎŽE úloha banky je stanovená v článku 267 Zmluvy o založení Európskeho spoločenstva,
   KEĎŽE podľa článku 4 ods. 1 druhého pododseku štatútu banky je ako zúčtovacia jednotka definované euro,
   KEĎŽE nedávny vývoj činnosti banky a predpokladaný vývoj úverovej činnosti, najmä s cieľom reagovať na výzvy Európskej rady a rady Ecofin, si vyžaduje čoraz väčšiu podporu EIB pre celú škálu aktivít, predovšetkým vo svetle súčasných vyhliadok na hospodársku situáciu v EÚ počas nasledujúcich rokov,
   KEĎŽE na základe rokovaní správnej rady o kapitálových požiadavkách banky na zasadnutí dňa 16. decembra 2008 sa má upísaný kapitál banky zvýšiť na 232 392 989 000 EUR, splatený podiel má predstavovať 5 percent a má byť financovaný v plnej miere bankou z jej dodatočných rezerv a rezervný fond sa má postupne doplniť až na 10 percent upísaného kapitálu podľa požiadaviek štatútu,
   JEDNOMYSEĽNE ROZHODLA dňa 30. marca 2009 uplatnením písomného postupu ustanoveného v článku 5 rokovacieho poriadku banky o návrhu správnej rady v súlade s článkom 4 ods. 3 štatútu EIB, že:

               1.

               dodatočné rezervy banky vo výške 5 379 241 000 EUR sa budú považovať za voľné rezervy;

               2.

               z voľných rezerv sa prevedie suma 2 000 000 000 EUR na vyhradenú rezervu na podporu nástroja SFF a podobných záväzkov;

               3.

               s účinnosťou od 1. apríla 2009 sa kapitál banky navyšuje takto:

                           3.1.

                           kapitál upísaný členskými štátmi sa navyšuje alikvotne zo sumy 164 808 169 000 EUR na sumu 232 392 989 000 EUR tak, aby sa dosiahli nasledujúce objemy (EUR):

                                       Nemecko

                                       37 578 019 000

                                       Francúzsko

                                       37 578 019 000

                                       Taliansko

                                       37 578 019 000

                                       Spojené kráľovstvo

                                       37 578 019 000

                                       Španielsko

                                       22 546 811 500

                                       Belgicko

                                       10 416 365 500

                                       Holandsko

                                       10 416 365 500

                                       Švédsko

                                       6 910 226 000

                                       Dánsko

                                       5 274 105 000

                                       Rakúsko

                                       5 170 732 500

                                       Poľsko

                                       4 810 160 500

                                       Fínsko

                                       2 970 783 000

                                       Grécko

                                       2 825 416 500

                                       Portugalsko

                                       1 820 820 000

                                       Česká republika

                                       1 774 990 500

                                       Maďarsko

                                       1 679 222 000

                                       Írsko

                                       1 318 525 000

                                       Rumunsko

                                       1 217 626 000

                                       Slovensko

                                       604 206 500

                                       Slovinsko

                                       560 951 500

                                       Bulharsko

                                       410 217 500

                                       Litva

                                       351 981 000

                                       Luxembursko

                                       263 707 000

                                       Cyprus

                                       258 583 500

                                       Lotyšsko

                                       214 805 000

                                       Estónsko

                                       165 882 000

                                       Malta

                                       98 429 500

                           3.2.

                           z voľných rezerv sa 3 379 241 000 EUR zmení na splatený kapitál formou prevodu z dodatočných rezerv banky do jej kapitálu;

                           3.3.

                           tento kapitál sa bude považovať za súčasť upísaného a splateného kapitálu, čím sa splatený kapitál banky navýši zo sumy 8 240 408 450 EUR na sumu 11 619 649 450 EUR,

         A PRETO

               3.4.

               článok 4 ods. 1 prvý pododsek štatútu banky sa k 1. aprílu 2009 mení a dopĺňa takto:
               „Základné imanie banky je 232 392 989 000 EUR, upísané členskými štátmi takto:

                           Nemecko

                           37 578 019 000

                           Francúzsko

                           37 578 019 000

                           Taliansko

                           37 578 019 000

                           Spojené kráľovstvo

                           37 578 019 000

                           Španielsko

                           22 546 811 500

                           Belgicko

                           10 416 365 500

                           Holandsko

                           10 416 365 500

                           Švédsko

                           6 910 226 000

                           Dánsko

                           5 274 105 000

                           Rakúsko

                           5 170 732 500

                           Poľsko

                           4 810 160 500

                           Fínsko

                           2 970 783 000

                           Grécko

                           2 825 416 500

                           Portugalsko

                           1 820 820 000

                           Česká republika

                           1 774 990 500

                           Maďarsko

                           1 679 222 000

                           Írsko

                           1 318 525 000

                           Rumunsko

                           1 217 626 000

                           Slovensko

                           604 206 500

                           Slovinsko

                           560 951 500

                           Bulharsko

                           410 217 500

                           Litva

                           351 981 000

                           Luxembursko

                           263 707 000

                           Cyprus

                           258 583 500

                           Lotyšsko

                           214 805 000

                           Estónsko

                           165 882 000

                           Malta

                           98 429 500“

               4.

               Toto rozhodnutie sa zverejní v Úradnom vestníku Európskej únie.

            Za Radu guvernérov

            predseda

         C. STAVRAKIS

            tajomník

         A. QUEREJETA